b'\n_START_ARTICLE_\nNaravni de\xc5\xbeelni park Lessinia\n_START_PARAGRAPH_\nNaravni de\xc5\xbeelni park Lessinia je del je geografskega obmo\xc4\x8dja v Alpah, ki se nahaja predvsem v zgornjem delu pokrajine Verona in deloma Vicenze in meji z regijo Trento. Ustanovljen je bil z zakonom \xc5\xa1t. 12 z dne 30. januarja 1990 regije Veneto s ciljem varovanja bogate naravne dedi\xc5\xa1\xc4\x8dine, okolja in zgodovine na etni\xc4\x8dnem ozemlju severno od Verone oziroma Vicenze. Nahaja se v severnem delu geografskega obmo\xc4\x8dja Lessinia na nadmorski vi\xc5\xa1ini med 1.200 in 1.800 m. Obsega 10.201 ha._NEWLINE_Uprava parka (uradni naziv: Comunit\xc3\xa0 Montana della Lessinia - Parco regionale della Lessinia) ima svoje prostore v kraju Malga Derocon, nekaj kilometrov od Erbezza. Poslopje je bilo zgrajeno po zaslugi projekta, ki ga je financirala Evropska skupnost, Leader II. V bli\xc5\xbeini je urejeno obmo\xc4\x8dje velikosti 54 ha, ki je ograjeno za prikaz posebnih rastlinskih in \xc5\xbeivalskih vrst v naravnem okolju. Tukaj je tudi Center za obiskovalce. Posebna pozornost je namenjena potencialnim uporabnikom, ki prihajajo iz osnovnih \xc5\xa1ol.\n_START_SECTION_\nEtimologija\n_START_PARAGRAPH_\nZgodovinska imena, ki se uporablja v tem okolju so Luxino, Lixino, Lesinio, Lissinorum in Lissinia ter pomenijo "obdelano zemlji\xc5\xa1\xc4\x8de, uporabljeno za pa\xc5\xa1o". Verjetno izvirajo iz veronskega nare\xc4\x8dja le sime ali iz bene\xc5\xa1kega nare\xc4\x8dja lisso ali lissio.\n_START_SECTION_\nGeografija\n_START_PARAGRAPH_\nZaprta na severu z globoko in divjo dolino Valle dei Ronchi in veli\xc4\x8dastno gorsko skupino Carega, na vzhodu omejena z dolino Leogra ju\xc5\xbeno od reke Adi\xc5\xbee in visokimi ravninami Verone in na zahodu z Vallagarino, je Lessinia skoraj izolirana od ostalega dela bene\xc5\xa1kih Predalp._NEWLINE_Od zahoda proti vzhodu se vrstijo doline Fumane, Marano in Negrar (ki skupaj tvorijo enoto Valpolicella, ki ima ve\xc4\x8d skupnih zgodovinskih in geografskih zna\xc4\x8dilnosti), nato sledijo doline Valpantena, Squaranto, Mezzane d\'Illasi, doline Tramigna, Alpone, Chiampo in dell\'Agno. Njeni gri\xc4\x8di na zahodu sodijo v bene\xc5\xa1ke Predalpe, z vrhovi med 1500 in 1800 m nadmorske vi\xc5\xa1ine in severovzhodno skupino Carega (vi\xc5\xa1jo od 2.200 m). Osrednji pas le\xc5\xbei na nadmorski vi\xc5\xa1ini med 1000 in 1300 metrov._NEWLINE_Park Lessinia obsega predvsem gorske grebene gorovja Lessina. Njegove geolo\xc5\xa1ke in pokrajinske zna\xc4\x8dilnosti so: vrta\xc4\x8de, jame in naravni mostovi. Obe znani nahajali\xc5\xa1\xc4\x8di fosilov Bolca s Pesciaro in Monte Postale sta polni ostankov rastlinskih in \xc5\xbeivalskih fosilov iz mo\xc4\x8dvirnih in oceanskih okolij in jih danes lahko vidimo v lokalnem "Museo dei Fossili" (muzej fosilov) v Bolci. Velikega pomena so tudi zna\xc4\x8dilnosti vegetacije in divjadi, ki jo je mogo\xc4\x8de videti v muzeju in izobra\xc5\xbeevalnem centru Malga Derocon._NEWLINE_Park pokriva ve\xc4\x8d kot 100 km2, vklju\xc4\x8dno z zelenimi pa\xc5\xa1niki Zgornje Lessine in globokimi dolinami, ki se imenujejo "VAJ" - to so Marciora, Falconi in Anguillo, stranske doline Valpantena, Squaranto, Revolto in Val Fraselle ter raz\xc5\xa1iritve v Val d\'Illasi. Planota je zna\xc4\x8dilna predalpska krajina z velikimi grebeni, depresijami in dolinami s travniki in pa\xc5\xa1niki, delno pora\xc5\xa1\xc4\x8dena z gabrom, bukvijo, jelko in smreko. Na odsekih gozda, ki je bolj raz\xc5\xa1irjen na pobo\xc4\x8djih "VAJ", so dokazi o starodavni prevladi gozda, preden je \xc4\x8dlovek zavzel gore in raz\xc5\xa1iril pa\xc5\xa1nike, kar sega v dobo neolitika._NEWLINE_Park se razteza tudi v dveh ob\xc4\x8dinah v pokrajini Vicenza in zajema tudi nekatere ni\xc5\xbeje le\xc5\xbee\xc4\x8de dele z naravnimi lepotami. Nima povr\xc5\xa1inskih voda, razen kratkih rek, saj gre za kra\xc5\xa1ko obmo\xc4\x8dje. Park obsega tudi vse gore provinci Verona z izjemo Monte Balda._NEWLINE_Povr\xc5\xa1ina parka se razteza skupaj v 15 ob\xc4\x8dinah, 13 v provinci Verona in 2 v Vicenzi. Te so: Sant\'Anna d\'Alfaedo, Erbezzo, Bosco Chiesanuova, Velo Veronese, Rover\xc3\xa8 Veronese, Selva di Progno, Grezzana, San Giovanni Ilarione, Ronc\xc3\xa0, Vestenanova, Dolc\xc3\xa8, Fumane, Marano di Valpolicella, Altissimo, Crespadoro.\n_START_SECTION_\nGeologija\n_START_PARAGRAPH_\nPred okoli 50 milijoni let se je dana\xc5\xa1nje obmo\xc4\x8dje Lessinie nahajalo na obre\xc5\xbeju morja Tetida. V plitvem in toplem tropskem morju je \xc5\xbeivelo mnogo vrst rib, \xc5\xa1koljk, rakov, enoceli\xc4\x8darjev in alg. V lagunskem delu tudi sladkovodni predstavniki, med njimi tudi krokodili. Obre\xc5\xbeje je bilo poraslo z gozdovi palm in drugih tropskih rastlin. Zaradi premikanja tektonskih plo\xc5\xa1\xc4\x8d (afri\xc5\xa1ka se podriva pod evrazijsko) so nastale Alpe, obmo\xc4\x8dje Lessinie pa se je dvignilo na vi\xc5\xa1ino nad 800 m. V zgodnji kredi so se na tem obmo\xc4\x8dju pojavljali vulkani ter \xc5\xa1tevilni prelomi. V zgodnjem pliocenu je na obmo\xc4\x8dju nastala depresija in vulkanski pojavi ter usedanje morskih usedlin. Med karbonatne usedline se je me\xc5\xa1al apnen\xc4\x8dast mulj z organizmi, ki jih lahko danes ob\xc4\x8dudujemo v okolici Bolce in Pesciare in na Monte Postale. Predvsem okolico Bolce je mo\xc4\x8dno preoblikovala vulkanska dejavnost, zato tu najdemo bazalte z zelenimi kristali olivina. Najlep\xc5\xa1e bazaltne sklade najdemo v okolici kraja Illarione in na Monte Purga di Bolca. Nastali naj bi pred okoli 36 milijoni let.\n_START_SECTION_\nGospodarstvo\n_START_PARAGRAPH_\nDejavnosti ob\xc4\x8din v parku je veliko in so povezane s tradicijo. Gospodarstvo je osredoto\xc4\x8deno predvsem na rejo in proizvodnjo mleka in mle\xc4\x8dnih izdelkov, saj je planotast svet Lessinie idealen za pa\xc5\xa1ni\xc5\xa1tvo. Prisotnost \xc4\x8dloveka v teh krajih sega v spodnji paleolitik. Mo\xc4\x8dna panoga je tudi pridobivanje in predelovanje apnencev, predvsem rde\xc4\x8dega kamna Rosso Amonitico ter pridobivanje fosilov.\n_START_SECTION_\nKultura in umetnost\n_START_PARAGRAPH_\nNajbolj o\xc4\x8ditno umetni\xc5\xa1ko izra\xc5\xbeanje je povezano z versko kulturo. Kamnite stele z bas reliefi svetih podob, zelo enostavne, stojijo \xc5\xa1irom po parku. Razpr\xc5\xa1ene so po vsej Zgornji Lessinii. Prve so bile postavljene \xc5\xbee okoli leta 1500._NEWLINE_Poleg svetih stel so tudi \xc5\xa1tevilne s freskami poslikane hi\xc5\xa1e, zlasti s svetimi podobami. Ve\xc4\x8dinoma je naslikana Bla\xc5\xbeena Devica Marija v klasi\xc4\x8dni ikonografiji, manj pogosto pa Kristus. Freske so redko podpisane. Nekaj pa jih je vendarle, slikarji so bili: Joshua Casella, Francesco Gugole, Benigno Peterlini, Pilloni in Celestino Dal Barco, ki sta delovala do konca leta 800. Poleg fresk ao na hi\xc5\xa1ah pogosto ni\xc5\xa1e ali kapiteli s svetniki, ki naj bi \xc5\xa1\xc4\x8ditili pred nevarnostmi. Zelo pogoste in zna\xc4\x8dilne so son\xc4\x8dne ure na pro\xc4\x8deljih hi\xc5\xa1._NEWLINE_Lessinia je bogata z objekti ljudske arhitekture po vaseh in zaselkih, kjer se vidi gradbena spretnost staroselcev. "Contrada" je tipi\xc4\x8dni zaselek sestavljen iz enega ali ve\xc4\x8d stanovanjskih objektov in gospodarskih poslopij, vedno ima vodnjak ali kal pa tudi majhen vrt. Arhitektura se razlikuje po posameznih obmo\xc4\x8djih Lessinie. Hi\xc5\xa1e so pogosto grajene iz lokalnega kamna in tudi krite z velikimi kamnitimi plo\xc5\xa1\xc4\x8dami. "Baito" je tipi\xc4\x8dna zgradba namenjena predelavi mleka v sir.\n_START_SECTION_\nTurizem in \xc5\xa1port\n_START_PARAGRAPH_\nGore Lessinie ponujajo \xc5\xa1tevilne mo\xc5\xbenosti za \xc5\xa1port in rekreacijo. V zimskem \xc4\x8dasu je v okolici Malga San Giorgio (lokacija Bosco Chiesanuova) smu\xc4\x8di\xc5\xa1\xc4\x8de z nekaj \xc5\xbei\xc4\x8dnicami. Malga San Giorgio je tudi izhodi\xc5\xa1\xc4\x8de, skupaj s Passo delle Fittanze in Bocca di Selva, v center Fondo Alta Lessinia, tukaj so teka\xc5\xa1ke proge (50\xc2\xa0km), ki se vijejo skozi najlep\xc5\xa1e koti\xc4\x8dke tega gorskega obmo\xc4\x8dja do vi\xc5\xa1ine od 1390 do 1755 m._NEWLINE_Poleti so v Lessinii pohodniki, v zadnjih letih pa se je mo\xc4\x8dno pove\xc4\x8dala prisotnost gorskih kolesarjev. Makadamske ceste so vaba za ljubitelje kolesarjenja off-road. Na obmo\xc4\x8djih okoli Ala Sega poteka vsako leto kolesarska dirka, ki privabi \xc5\xa1tevilne \xc5\xa1portnike in se dotakne najlep\xc5\xa1ih krajev v vzhodnem delu Lessinie. Zahodni del je bil prizori\xc5\xa1\xc4\x8de \xc5\xa1tevilnih pomembnih dirk z gorskimi kolesi, kot je Lessinia Legend. Pomembna je tudi prisotnost ljubiteljskih kolesarjev, katerih cilj je Passo delle Fittanze, posebej te\xc5\xbeak vzpon, ki se za\xc4\x8dne na Sdruzzin\xc3\xa0 (Avio)._NEWLINE_Zagotovo najatraktivnej\xc5\xa1a je 19\xc2\xa0km dolga pe\xc5\xa1pot - transverzala Translessinia, ki pre\xc4\x8di planoto, tukaj pa poteka tudi del evropske pe\xc5\xa1poti E5 ali Via Ferrata Carega._NEWLINE_V Lessinii se razvija turizem povezan z naravo in predvsem opazovanjem ptic, zahvaljujo\xc4\x8d prisotnosti \xc5\xa1tevilnih alpskih vrst. Nedavno je bilo videti pozimi v Italiji redkega in malo\xc5\xa1tevilnega sne\xc5\xbenega strnada, kar je privabilo \xc5\xa1tevilne fotografe in opazovalce ptic. To\xc4\x8dka, kjer se zadr\xc5\xbeujejo te arkti\xc4\x8dne ptice je Bocca di Selva._NEWLINE_V Lessinii so v letih 2006-2012 opazili 170 vrst ptic, od najbolj pogostih, kot so razli\xc4\x8dni \xc5\xa1\xc4\x8dinkavci in najbolj pogoste v alpskem okolju kot so divji petelin, ru\xc5\xa1evec, planinski orel, \xc5\xbeolna in bolj nenavadne kot so \xc4\x8drna \xc5\xa1torklja, kormorani, sive \xc4\x8daplje in druge._NEWLINE_Lessinia je zna\xc4\x8dilna po bogastvu lokalnih proizvodov in kulinarike ter vina, kot so "gnochi de Malga", gobe, kostanj, sir Monte Veronese, suhomesnate specialitet in znana vina kot so Valpolicella, Amarone, Recioto, Soave, Valdadige -Terra dei Forti in Lessini Durello.\n_START_SECTION_\nPlaninske ko\xc4\x8de in zaveti\xc5\xa1\xc4\x8da\n_START_PARAGRAPH_\nPlaninska ko\xc4\x8da "Boschetto" 1151 m, Boschetto (Selva di Progno) Planinska ko\xc4\x8da "Fraccaroli" 2230 m, Cima Fraccaroli (skupina Carega) Planinska ko\xc4\x8da "Pertica" m 1.530, Passo Pertica Planinska ko\xc4\x8da "Revolto" m 1.336, Valle di Revolto Planinska ko\xc4\x8da "Scalorbi" m 1.767, Passo Pelegatta Planinska ko\xc4\x8da "Podestaria" m 1.680, kraj Podestaria Planinska ko\xc4\x8da "Primaneve" m 1.766, Monte Tomba Zaveti\xc5\xa1\xc4\x8de Lavachione Zaveti\xc5\xa1\xc4\x8de Lessinia Planinska ko\xc4\x8da Malga Malera Planinska ko\xc4\x8da Bocca di Selva Zaveti\xc5\xa1\xc4\x8de Castelberto Zaveti\xc5\xa1\xc4\x8de San Giorgio\n_START_SECTION_\nZnak parka\n_START_PARAGRAPH_\nOd 20. marca 2006 je v uporabi znak Regionalnega Naravnega parka Lessinia, ki ga za ozna\xc4\x8devanje dovolijo uporabljati strankam in zdru\xc5\xbeenjem, ki si prizadevajo za promocijo, za\xc5\xa1\xc4\x8dito ali krepitev parka. Trenutno uporabljajo znak Monte Veronese razli\xc4\x8dni gorski siri in drugi proizvodi, pridobljeni iz mleka, kot so maslo, jogurt, goveje meso, klobase in razli\xc4\x8dne druge vrste mesa in pi\xc5\xa1\xc4\x8dan\xc4\x8dja jajca, vse kar je rezultat tradicije v gospodarstvu Lessinie. Tudi alternativne polj\xc5\xa1\xc4\x8dine, ki predstavljajo nove mo\xc5\xbenosti za gospodarstvo gorskega obmo\xc4\x8dja, kot so jagode, maline, robide in ribez in iz njih narejene marmelade \xc5\xbee imajo tak znak. V zgornjem delu doline Valle del Chiampo sta tradicionalna poto\xc4\x8dna postrv in losos, kar je zna\xc4\x8dilnost hudournih voda. Pomembne blagovne znamke so tudi med in zeli\xc5\xa1\xc4\x8da ter zdravilne rastline, ki rastejo v naravi.\n_START_SECTION_\nDostopnost\n_START_PARAGRAPH_\nV park vodijo \xc5\xa1tevilne ceste v vsako od dolin Lessinie. Dostop do zgornjega dela parka so obstoje\xc4\x8di prelazi Passo della Liana da Sant\'Anna d\'Alfaedo, ki se vije med Corno d\'Aquilio in Corno Mozzo, glavna cesta od Erbezza na prelaz Passo delle Fittanze in cesta, ki poteka po Velo Camposilvano in se kon\xc4\x8da na Conca dei Parpari. Tudi druge ceste dose\xc5\xbeejo meje parka, vendar vse ne omogo\xc4\x8dajo prehoda za motorna vozila, \xc5\xa1e posebej v zimskem \xc4\x8dasu.\n_START_SECTION_\nMuzej fosilov Monte Bolca in Pesciara\n_START_PARAGRAPH_\nV naselju Bolca (nmv 877 m), ki le\xc5\xbei ob potoku Alpone (pritok Adi\xc5\xbee) muzej fosilov, ki ga je ustanovila Gorska skupnost Lessinie, ki tudi upravlja de\xc5\xbeelni naravni park. Zamisel zanj je dal paleontolog Lorenzo Sarbini. V muzeju so prikazane geolo\xc5\xa1ke in geomorfolo\xc5\xa1ke oblike obmo\xc4\x8dja in opisana nahajali\xc5\xa1\xc4\x8da, procesi fosilizacije in podobno. Razstavljeni so primerki rib, rakov, meduz, \xc5\xbeu\xc5\xbeelk in rastlin, ki so jih na\xc5\xa1li v bli\xc5\xbenjih nahajali\xc5\xa1\xc4\x8dih Pesciara in Monte Postale._NEWLINE_Pesciara je okoli 19 m debela skladovnica plastovitih apnencev v katerih so kot fosili predvsem ribe in rastline. Apnenci z ribami so v zelo tankih plasteh, v debelej\xc5\xa1ih plasteh pa so fosili nevreten\xc4\x8darjev, to je \xc5\xa1koljk in pol\xc5\xbeev._NEWLINE_V Monte Purga di Bolca so vulkanske kamnine pa tudi glinenci in lignit s sladkovodnimi \xc5\xa1koljkami. Lignit so tukaj pridobivali \xc5\xa1e po drugi svetovni vojni. Med fosili so na\xc5\xa1li palme (Latanites, Phoenicites,...), \xc5\xbeelve in celo krokodila (Crocodilus vicentinus), ki ga je na\xc5\xa1el Massimiliano Cerato. O\xc4\x8ditno je bilo tukaj v preteklosti pred okoli 40 milijoni let, braki\xc4\x8dno okolje._NEWLINE_Kraj Bolca ima burno zgodovino, saj so se gospodarji pogosto menjavali. Tu so bili: Rimljani, Guelfi, Scaligeri, Visconti, Republica di Venezia, grofje iz San Bonifacio, \xc5\xa1kofje iz Verone, Napoleon in Habsbur\xc5\xbeani.\n_START_SECTION_\nBazaltni stebri v kraju San Giovanni Ilarione\n_START_PARAGRAPH_\nNa levem pobo\xc4\x8dju Valle d\'Alpone v kraju San Giovanni Ilarione je skalnata stena videti kot ogromen panj. To je bazaltna struktura kolumnarnin, ki je posledica oligocenskega vulkanizma. Hlajenje in kr\xc4\x8denje lave, ki je tekla okoli in znotraj kraterjev je oblikovala prizmati\xc4\x8dne oblike s \xc5\xa1esterokotno osnovo, ki tvorijo stolpe enega poleg drugega. V srednjem eocenu, pred 45 milijoni let, se je v San Giovanni Ilarione oblikoval koralni greben. Tukaj najdemo deset vrst \xc5\xa1koljk imenovanih "hilarionis". Izraz zanje se uveljavil pri paleontologih po vsem svetu._NEWLINE_Za to obmo\xc4\x8dje je sicer zna\xc4\x8dilno vinogradni\xc5\xa1tvo in sadjarstvo. Le\xc5\xbei na nadmorski vi\xc5\xa1ini od 194 metrov in ima pribli\xc5\xbeno 5000 prebivalcev.\n_START_SECTION_\nGeopaleontolo\xc5\xa1ki muzej, Covolo di Camposilvano in dolina "sfing"\n_START_PARAGRAPH_\nCovolo di Camposilvano je najve\xc4\x8dja kra\xc5\xa1ka jama oziroma udornica v Bene\xc5\xa1kih Predalpah. Nahaja se v ob\xc4\x8dini Velo Veronese, okoli 100 metrov od muzeja v Campolsilvanu na nmv 1220 m. Jama je verjetno nastala v pliocenu pred okoli 2 milijonoma let. Covolo predstavlja lep primer kra\xc5\xa1kega pojava kako se razvijejo podorni procesi na tektonskem stiku kamninskih enot z razli\xc4\x8dnimi hidrolo\xc5\xa1kimi lastnostmi. Brezno je okoli 80 m globoko, v njem lahko opazimo propad jamskega stropa ter preostali del votline. Tukaj so vidne najpomembnej\xc5\xa1e skalne formacije gorovja Lessinia: Dolomia, Calcare Grigio (sivi apnenec), Calcare Oolitico (oolitski apnenec - predvsem Oolite di San Vigilio), Rosso Amonitico (amonitski rde\xc4\x8di apnenec), Biancone, Scaglia Rossa (rde\xc4\x8di luskasti apnenec), vulkanske kamnine iz kenozoika in numulitni apnenec. Drug pomemben vidik so vremenski pojavi. Poleti de\xc5\xbe in v\xc4\x8dasih sne\xc5\xbene padavine povzro\xc4\x8dajo toplotne inverzije pod obokom votline, v zimskem \xc4\x8dasu led pokriva tla do konca poletja, kar so do pred stoletjem doma\xc4\x8dini uporabljali kot naravni hladilnik._NEWLINE_V geopaleontolo\xc5\xa1kem muzeju je na ogled zbirka fosilov, katere za\xc4\x8detnik je bil zbiratelj Attilio Benedetti. Tu so fosili iz okolice kot tudi iz tujine._NEWLINE_Dolina "sfing" je okoli 800 m dolga in posejana s \xc5\xa1tevilnimi monoliti iz plastovitega apnenca, ki jih je preoblikovala erozija v najrazli\xc4\x8dnej\xc5\xa1e oblike, predvsem gobaste. Nastali so, ker se spodnje plasti apnenca Oolite di San Virgilio hitreje raztaplja kot zgornji Rosso Amonitico, ki je vodoravno plastovit. Med temi monoliti rastejo zanimive rastline, tudi endemiti, \xc5\xbeivijo pa tudi svizci.\n_START_SECTION_\nGiazza - muzej Cimbrov\n_START_PARAGRAPH_\nCimbri so ljudstvo, ki se je leta 1187 priselilo iz Bavarske in jim je veronska gospoda ter \xc5\xa1kof dodelil v obdelavo zemljo. Delali so predvsem kot gozdarji, kasneje pa so pridobili tudi administrativne in cerkvene privilegije. Jezik, ki ga \xc5\xa1e danes govorijo in negujejo je neka vrsta stare nem\xc5\xa1\xc4\x8dine. Glavno sredi\xc5\xa1\xc4\x8de z manj\xc5\xa1im etnolo\xc5\xa1kim muzejem je v naselju Giazza, sicer pa naseljujejo 13 gorskih ob\xc4\x8din na obmo\xc4\x8dju Lessinie. V muzeju je prikazan kult svetnikov, imena krajev, dru\xc5\xbein, kmetijstvo, lov, proizvodnja apna, ledu , pridobivanje premoga in podobno iz \xc5\xbeivljenja Cimbrov.\n_START_SECTION_\nMuzej "trombinov"\n_START_PARAGRAPH_\nV kraju San Bartolo delle Montagne se nahaja muzej "trombinov". To je posebna vrsta strelnega oro\xc5\xbeja in je zna\xc4\x8dilnost podro\xc4\x8dja Lessinie, najde pa se tudi v Nem\xc4\x8diji. Oro\xc5\xbeje je bilo v uporabi \xc5\xbee v 17. stoletju, danes pa le ob razli\xc4\x8dnih praznovanjih. Muzej ima dve sobi: v eni je slikovno gradivo o starodavnih lokalnih strelcih in streljanju, v drugi pa se vidi kako in iz kak\xc5\xa1nega materiala je izdelano to oro\xc5\xbeje. Starodavni "trombini" so lepo izrezljani in okra\xc5\xa1eni, te\xc5\xbeki do 70\xc2\xa0kg in se polnijo od spredaj s smodnikom. Na dan sv. Jerneja na trgu Piazza Vittorio Veneto v San Bortolo v Selva di Progno, dru\xc5\xa1tvo ljubiteljev trombinov, priredi streljanje in druge starodavne obi\xc4\x8daje z namenom, da se ubranijo pred zlom in drugimi negativnostmi.'